Ilmar Trull (2012)
**Ilmar Trull** (sündinud 21. veebruaril 1957 Tallinnas) on eesti luuletaja, karikaturist ja ristsõnade koostaja.

Trull on ennekõike tuntud luuletajana. 2022. aastaks oli ta kirjutanud 15 lasteluulekogu. Luulekogud on kokku pandud perioodikas (Täheke, Eesti Ekspress, Hea Laps) ilmunud luuletustest. Trull on oma lasteluule eest pälvinud mitmeid auhindu, sh Karl Eduard Söödi lasteluule auhinna (aastatel 1997, 2005, 2007, 2012, 2018) ja mitu Eesti Kultuurkapitali tunnustust (1998. ja 2007. aastal Eesti Kultuurkapitali kirjanduse sihtkapitali aastaauhind, 2015. aastal Eesti Kultuurkapitali aastapreemia). Trull illustreerib oma luulekogusid ise. Peale selle on ta illustreerinud teisigi lasteraamatuid: Andrus Kivirähki "Sirli, Siim ja saladused", Epp Petrone "Hiir püksis", Tea Kase "Tänavalapsed", Jaanus Vaiksoo "Neli hommikut ja üks õhtu" jt. Trull on ka karikaturist, enamik tema sellealaseid töid on ilmunud ajakirjas Pikker. Ta on koostanud ristsõnu, aastatel 1993–1996 oli ta ristsõnaajakirja Ristik peatoimetaja.

Elu
---

Trull sündis 1957. aastal Tallinnas. 1964–1975 õppis ta Tallinna 7. keskkoolis. Trulli enda sõnutsi avastas ta oma luuleande 19-aastaselt pärast keskkooli lõpetamist. Pärast keskkooli jätkas Trull õpinguid Tartu Ülikoolis inglise keele erialal. Trull debüteeris 1980. aastal Loomingu Raamatukogu noorte loomingu kogumikus "Sõna 2". Lasteluulet hakkas avaldama lasteajakirjas Täheke.Ta töötas aastatel 1985–1995 huumoriajakirja Pikker osakonna- ja tegevtoimetajana. Alates 1996. aastast on ta Eesti Kirjanike Liidu liige ja kirjutab iga nädal Eesti Ekspressi lasteluulet. 2022. aasta seisuga oli Trull vabakutseline kirjanik.

Looming
-------

Loometeed alustas Trull 1980. aastal Loomingu Raamatukogu noorte loomingu kogumikus "Sõna 2". Ta avaldas ka karikatuure ja sõnalist huumorit ajakirjas Pikker. Tema lasteluulet hakkas avaldama lasteajakiri Täheke ning ta jätkas luuletuste avaldamist Eesti Ekspressi lastelisas. Tema debüütluulekogu on 1984. aastal sarjas "Noored autorid" ilmunud "Millest mõtled, seljaaju?". Mait Taltsi meelest oleks Trull suutnud end ka vaid selle üsnagi õhukese teosega eesti luulelukku kirjutada. Ilmar Trull kuulus rühmitusse Närbujad. Perioodikas avaldatud lasteluule eest pälvis Trull Karl Eduard Söödi lasteluuleauhinna.

Peagi andis Trull välja oma esimese lasteluulekogu "Lõbusad luuletused" (1998), mis pälvis Eesti Kultuurkapitali lastekirjanduse preemia. "Lõbusaid luuletusi" eristab teistest Trulli luulekogudest pikem, jutustav laad. Seejärel ilmusid üsna järjestikku kolm teost: "Iseloomuga loom" (2005), "Musta kassi mumba" (2006) ning "Järvevaht ja joogivesi" (2007).

Ilmar Trulli teine lasteluulekogu "Iseloomuga loom" kätkeb endas palju sõnamänge: žongleerimist mõtete, mõistete ja tundmustega. Isegi kurvemad teemad on selles luulekogus kalambuuride abil helgemaks muudetud. Järgmisena kirjutas Trull kogud "Väike viisakas kärbes" (2011), "Tuvi jalutab" (2012), "Rähni ravi" (2015), "Jänese valitud palitud" (2016), "Mannekeeni talu" (2017), "Metsa toodi kuuseke: salmid suurtele ja väikestele" (2018), "Pori kärbes ja tori hobu" (2019),"Kala ei lärma" (2020) ning "Pakirobot rügab" (2022). 

Trulli luulele on omased meeldejäävad tegelased (vihane tihane, haige rähn, kosmosekoer jt) ja värvikad kujutluspildid. Tema luulel on kindel ja läbimõeldud rütm, mis muudab selle suulise esitamise hõlpsaks. Oluline roll on huumoril ja intertekstuaalsusel. Trulli luule on paeluv erinevatele vanuserühmadele.

Lasteluule uurija Jaanika Palm on Trulli luuleloomingu kohta öelnud: "Trull on universaalne luuletaja, kes suudab katta väga paljusid (et mitte öelda kõiki) vanusegruppe. Tema luuletusi naudivad päris pisikesed mudilased, oma iva leiavad sealt tõrksad teismelised, täiskasvanutele aga avaneb Trulli-lullades hoopis kolmandat sorti maailm."

Teosed
------

* "Millest mõtled, seljaaju?", Eesti Raamat (48 lk, 1984), kujundanud Andres Tali
* "Kuumad käkid külmas öös" (ajakirjas Pikker ilmunud huumorit ja plära kahasse Mart Juurega), AS Pikker (112 lk, 1991), kujundanud Rein Lauks
* "Lõbusad luuletused", Varrak (32 lk, 1998), illustreerinud Hillar Mets
* "Iseloomuga loom", Eesti Ekspressi Kirjastus (2005), ISBN 9985957105
* "Musta kassi mumba", Eesti Ekspressi Kirjastus (2006), ISBN 9985968719 (köites)
* "Järvevaht ja joogivesi", Eesti Ekspressi Kirjastus (2007)
* "Jõulusalmik" (valikkogu), Info-Auto (2008)
* "Hiire pidu" (valikkogu), TEA Kirjastus (35 lk, 2009), toimetanud Eve Leete, pildid joonistanud Ilmar Trull, kujundanud Epp Marguste, foto Alar Madisson, ISBN 9789985718223
* "Kaelkirjak ja tähed" (valikkogu), TEA Kirjastus (37 lk, 2010), pildid joonistanud Ilmar Trull, kujundanud Epp Marguste, foto Alar Madisson, ISBN 9789985719541 (köites)
* "Väike viisakas kärbes", Varrak (67 lk, 2011), illustreerinud Ilmar Trull, ISBN 9789985322901 (olemas ka elektrooniline raamat, ISBN 9789985323069),
* "Tuvi jalutab", Varrak (72 lk, 2012), illustreerinud Ilmar Trull, ISBN 9789985325360
* "Rähni ravi" (valikkogu), Tammerraamat (408 lk, 2015), illustreerinud Ilmar Trull, kujundanud Endla Toots, ISBN 9789949565122
* "Jänese valitud palitud", Tammerraamat (2016)
* "Mannekeeni talu", Tammerraamat (2017)
* "Metsa toodi kuuseke" (valikkogu), Tammerraamat (2018)
* "Pori kärbes ja tori hobu", Tammerraamat (2019)
* "Kala ei lärma", Tammerraamat (2020)
* "Pakirobot rügab", Tammerraamat (2022)

Tunnustus
---------

* 1996 Karl Eduard Söödi lasteluuleauhind – perioodikas ilmunud luuletused
* 1998 Eesti Kultuurkapitali kirjanduse sihtkapitali aastapreemia – "Lõbusad luuletused"
* 1999 Karl Eduard Söödi lasteluuleauhind – perioodikas ilmunud luuletused
* 2005 Karl Eduard Söödi lasteluuleauhind – "Iseloomuga loom"
* 2007 Eesti Kultuurkapitali kirjanduse sihtkapitali aastapreemia – "Järvevaht ja joogivesi"
* 2007 Karl Eduard Söödi lasteluuleauhind – "Järvevaht ja joogivesi"
* 2012 Karl Eduard Söödi lasteluuleauhind – "Tuvi jalutab"
* 2014 kanti IBBY lastekirjanduse aunimekirja – teose "Tuvi jalutab" eest
* 2015 Eesti Kultuurkapitali kirjanduse aastapreemia – lasteluule koondkogu "Rähni ravi"
* 2018 Karl Eduard Söödi lasteluuleauhind – "Metsa toodi kuuseke"
* 2023 Valgetähe V klassi teenetemärk

Illustratsioonid teiste autorite raamatutele
--------------------------------------------

* Andrus Kivirähk "Sirli, Siim ja saladused", Varrak (1999)
* Jaanus Vaiksoo "Neli hommikut ja üks õhtu", Avita (2000)
* Tea Kask "Tänavalapsed", Avita (2001)
* Tea Kask "Tänavalapsed. Uus algus", Avita (2011)
* Epp Petrone "Hiir püksis", Petrone Print (2016)

Viited
------

1. 1 2  "Nädala autor Ilmar Trull". *Tartu Linnaraamatukogu blogi*. 22. veebruar 2016. Vaadatud 22.03.2022.
2. 1 2 3  Palm, Jaanika. "Ilmar Trull 65". *Eesti Lastekirjanduse Keskuse koduleht*. Vaadatud 22.03.2022.
3. 1 2 3 4 5 6  "Ilmar Trull". *Eesti Lastekirjanduse Keskuse koduleht*. Vaadatud 22.03.2022.
4. ↑  "lmar Trulli "Pori kärbes ja Tori hobu"". *youtube.com*. Vaadatud 22.03.2022.
5. 1 2 3 4 5  Kumberg, Krista; Martson, Ilona; Mattheus, Ave; Niitra, Mari ja Palm, Jaanika (2014). *Eesti laste- ja noortekirjandus 1991-2012*. Tallinn: Eesti Lastekirjanduse Keskus. Lk 165-185.`{{raamatuviide}}`: CS1 hooldus: mitu nime: autorite loend (link)
6. 1 2  Talts, Mait (2. november 2005). "Loom ja tema iseloom". *sakala.postimees.ee*. Vaadatud 22.03.2022.
7. ↑  "President annab tänavu 167 riiklikku teenetemärki". *ERR*. 6. veebruar 2023. Vaadatud 6. veebruar 2023.

Välislingid
-----------

|  |  |
| --- | --- |
|  | Tsitaadid Vikitsitaatides: **Ilmar Trull** |

* Raimu Hanson, Ilmar Trull tuleb saama kolmandat luuleauhinda, Tartu Postimees, 15. mai 2008
* Lisete Velt, Delta. Ilmar Trull (kuulatud 02.02.2016)
* Kaur Kender, Marta Vaarik, KURI KARJAS. Ilmar Trull. ERRi arhiiv (kuulatud 02.02.2016)